<classify> KATIKA mwaka wa masomo wa 19941995, serikali ilianza kutoa mikopo kwa wanafunzi wa elimu ya juu nchini. Takwimu zinaonesha Sh trilioni 4 zimetolewa na serikali kwa ajili ya mikopo hiyo tangu ilipoanza kutolewa mwaka huo wa masomo hadi mwishoni mwa mwaka jana.Fedha hizi zimetolewa kwa wanufaika zaidi ya 400,000. Utoaji mikopo kwa wanafunzi wa elimu ya juu ulichagizwa zaidi mwaka 2004 baada ya kuanzishwa kwa Bodi ya Mikopo ya Wanafunzi wa Elimu ya Juu HESLB chini ya Kifungu cha Sheria Namba 9 ya mwaka 2004 iliyoanza kufanya kazi rasmi Julai 2005. Hatua hii ililenga utekelezaji wa sera ya uchangiaji katika huduma za jamii ikiwemo elimu.Kwa mujibu wa muundo wa kisheria, usimamizi wa kazi za HESLB upo chini ya wajumbe tisa wa Bodi ya Wakurugenzi kutoka Wizara ya Fedha na Mipango, Wizara ya Elimu, Sayansi na Teknolojia, Ofisi ya Mwanasheria Mkuu wa Serikali AG na taasisi nyingine. Wakati mwenyekiti akiteuliwa na rais, wajumbe wawakilishi wanaoteuliwa na waziri ni kutoka Baraza la Taifa la Elimu ya Ufundi Nacte, Wizara ya Fedha na Mpango kwa Serikali ya Jamhuri ya Muungano wa Tanzania na Wizara ya Fedha ya Zanzibar.Wengine ni Wizara ya Elimu, Sayansi na Teknolojia Serikali ya Muungano, Wizara ya Elimu na Mafunzo ya Amali ya Zanzibar, Tume ya Vyuo Vikuu TCU, mwakilishi wa wanafunzi wa taasisi za elimu ya juu na mwakilishi kutoka Ofisi ya Mwanasheria Mkuu wa Serikali Muungano. Wakati inaanza, bodi hii ilikabiliwa na changamoto nyingi, ukiwemo upungufu wa watumishi hali iliyoilazimu kuazima wengine kutoka wizara iliyokuwa na dhamana ya elimu ya juu wakati huo. Hii ni tofauti na sasa ambapo utendaji wa kila siku unafanywa na watumishi 132 walio katika idara tano na vitengo vitano chini ya mkurugenzi mtendaji.Mkurugenzi Mtendaji wa HESLB, Abdul-Razaq Badru anasema pamoja na mafanikio ya kutoa Sh trilioni 4 mikopo kwa wanafunzi zaidi ya 400,000, yapo mafanikio mengi ya kiutendaji yaliyopatikana. Kwa mujibu wa Badru, idara zinazowezesha HESLB kwa ufanisi kiasi cha kuipaisha Tanzania katika utoaji mikopo kwa wanafunzi wa elimu ya juu ni pamoja na Idara ya Upangaji na Utoaji Mikopo, Idara ya Urejeshaji Mikopo na Idara ya Fedha na Utawala.Nyingine ni Idara ya Mipango, Utafiti na Tehama, Idara ya Ukaguzi na Hesabu za Ndani na Uchunguzi, Kitengo cha Huduma za Sheria, Kitengo cha Manunuzi na Kitengo cha Mawasiliano na Uhusiano. Kati ya mafanikio yaliyopatikana tangu kuanza kutolewa kwa mikopo ni pamoja na kufunguliwa kwa ofisi za bodi katika mikoa mitano zikihudumia kanda ambazo ni Dar es Salaam, Dodoma, Zanzibar, Mwanza na Arusha. Ofisi ya sita itakuwa Mbeya na inatarajiwa kufunguliwa katika mwaka wa fedha 201920, lengo likiwa ni kupeleka huduma jirani na walaji.Anapowasilisha mada ya wajibu wa mwajiri katika urejeshaji mikopo na mipango katika kikao cha ushauri cha mkoa RCC Mbeya kilichofanyika mwishoni mwa mwaka jana, Badru anasema kati ya fedha zilizotolewa mkopo, Sh bilioni 784 zimeiva na kati ya fedha hizo, Sh bilioni 462.7 zimekusanywa hadi sasa. Anasema katika kipindi cha miaka mitatu iliyopita, Sh bilioni 362 zimekusanywa hatua inayoonesha kuwa, wastani wa makusanyo umeongezeka kutoka Sh bilioni mbili kwa mwezi mwaka 2015 hadi kufikia bilioni 15 hivi sasa.Mkurugenzi huyo anasema lengo la HESLB ni kukusanya Sh bilioni 150 katika mwaka wa fedha 201819 na kwamba, kiasi hicho ni sawa na asilimia 40 ya bajeti ya fedha za mikopo kwa mwaka. Anapozungumzia takwimu za mikopo kwa mwaka wa masomo 201819 kwa wanafunzi wa mwaka wa kwanza kwa vyuo vya Mbeya, Badru anasema Sh bilioni 6.31 zimetengwa kwa ajili ya wanafunzi 1,548. Anasema Chuo cha Sayansi na Teknolojia Mbeya Must kimetengewa Sh bilioni 2.2 kwa ajili ya wanafunzi 659 na tawi la Chuo Kikuu cha Mzumbe Sh bilioni 1.45 kwa ajili ya wanafunzi 447.Kadhalika, tawi la Chuo Kikuu cha Dar es Salaam UDSM Sh bilioni 1.13 na Chuo Kikuu cha Mtakatifu Agustino SAUT Sh bilioni 1.06 kwa ajili ya wanafunzi 297. Takwimu zinaonesha kuwa, utoaji mikopo kwa makundi kwa nchi nzima kwa mwaka wa masomo wa 20172018 kwa watu wenye ulemavu ulikuwa wanafunzi 626, yatima walikuwa 1,224, wanafunzi wenye mzazi mmoja walikuwa 5,844, waliofadhiliwa walikuwa 389 na wanafunzi kutoka kaya masikini walikuwa 25,837, hivyo jumla ilikuwa wanafunzi 33,920.Kwa mwaka wa masomo 20182019, wanafunzi wenye ulemavu ni 759, yatima 1,601, wanafunzi wenye mzazi mmoja 6,373, waliofadhiliwa ni 379 na kutoka kaya masikini ni 28,856, hivyo jumla ni mikopo 37,969 lakini lengo kamili la mwaka ni mikopo 40,544. Mkurugenzi Mtendaji wa HESL anasema, mpango mkakati wa bodi katika kipindi cha mwaka wa fedha wa 20172018 hadi 20212022 umelenga maeneo makuu matatu ambayo ni kukusanya na kutoa mikopo zaidi ili kuwafikia wanufaika 627,000 ifikapo 2022 kutoka 400,000 wa sasa.Mengine ni kuboresha na kuimarisha mifumo ya utendaji kazi kwa kuongeza matumizi ya tehama teknolojia ya habari na mawasiliano yakiwemo malipo kwa njia ya simu yanayotarajiwa kuanza kufanyika ifikapo Juni 2019. Eneo la tatu ni kutanua wigo wa malipo na kuimarisha ushirikiano wa kimkakati kwa kuongeza wadau na washirika wa kiserikali na sekta ya umma na maendeleo. Vipaumbele vya Bodi kwa mwaka wa fedha unaoendelea ni pamoja na kufungua ofisi mkoani Mbeya itakayohudumia mikoa ya Kanda ya Nyanda za Juu Kusini. ...itakapokuwa imefunguliwa, tutaomba ushirikiano wa dhati kutoka kwa wadau mbalimbali wakiwemo wajumbe wa kikao hiki cha RCC, anasema.Anaongeza: Mikakati mingine ni kutoa mikopo kwa wanafunzi 125,000 wakiwemo wapya 40,000, kukusanya Sh bilioni 150 kutoka kwa wanufaika, kupunguza mikopo iliyoiva, kukamilisha kazi ya kuunganisha mifumo ya tehama na kuendelea kutoa elimu kuhusu utoaji na urejeshaji mikopo. Hata hivyo, anasema malengo yaliyowekwa yatafikiwa iwapo wadau watashirikiana ipasavyo. Ushirika unaohitajika ni hata katika kuwafikia waajiri na wanufaika wote ili waajiri ambao hawajawasilisha majina ya wanufaika wa HESLB, wafanye hivyo, anasema Anaongeza kuwa, ushirikiano mwingine ni maoni kuhusu utendaji kazi wa bodi ili kuboresha na kwamba kwa Mkoa wa Mbeya, ushirikiano wa watumishi wa bodi ofisi itakapofunguliwa.Mkuu wa Wilaya ya Rungwe, Chalya Julius anasema mikopo kwa wanafunzi wa elimu ya juu hauishii kuwanufaisha wanafunzi pekee, bali pia ni fursa kwa wakazi wa maeneo ya jirani na vyuo kwa kuwa fedha za mikopo zinapoingia hufungua milango ya biashara katika miji husika. Zinapoingia fedha hizi muuza nguo atauza, muuza chakula vivyo hivyo, wanaosafirisha abiria pia watanufaika. Hizi ni fedha zinazokuja kubaki kwenye miji yetu, hivyo kama wadau tuna kila sababu kuisaidia bodi ili shughuli zake ziwe endelevu, anasema Julius.Mpima Ardhi kutoka Ofisi ya Mkuu wa Mkoa wa Mbeya, Upendo Mgisi anasema zipo changamoto zinazotakiwa kufanyiwa maboresho ukiwemo muda mfupi wa kuanza kutoza adhabu kwa wanaochelewa kuanza kufanya marejesho na pia, makato ya asilimia sita aliyosema yanasababisha deni kutomalizika. Katibu Mwenezi wa Chama Cha Mapinduzi CCM katika Mkoa wa Mbeya, Bashiru Madodi anasema ipo haja ya kuwa na mpango kabambe wa kuwatambua wanufaika wanaokaa muda mrefu pasipo kupata ajira ili kuwatengenezea mfumo sahihi wa urejeshaji, jambo ambalo mkurugenzi alisema lilikwishaanza kufanyiwa kazi.Kwa kuwa mpango huu wa utoaji mikopo kwa wanafunzi ni muhimu kwani unatumika kama mtaji wa Mtanzania kupata elimu na kujijengea msingi bora wa maisha, ni vema wadau wakashiriki kuufanya uwe endelevu. Ni wakati kwa kila Mtanzania kuona umuhimu wa Bodi ya Mikopo kwa wanafunzi wa Elimu ya Juu; na hivyo, kuendelea kuisaidia ili izidi kuipaisha Tanzania katika elimu ya juu.  <topic>: kitaifa 